Meddelelse fra EFTA-Tilsynsmyndigheden om offentliggørelse i EØS-afsnittet af og EØS-tillægget til De Europæiske Fællesskabers Tidende af titlerne på udkast til tekniske forskrifter, som er notificeret af de EFTA-stater, der er parter i EØS-aftalen, i henhold til den retsakt, der henvises til i EØS-aftalen, bilag II, afsnit XIX, punkt 1, om en informationsprocedure med hensyn til tekniske standarder og forskrifter (Rådets direktiv 83/189/EØF, herefter benævnt direktiv 83/189/EØF) (94/C 199/07)

Med direktiv 83/189/EØF er der indført en informationsprocedure med hensyn til tekniske standarder og forskrifter, ifølge hvilken hver EFTA-stat, der er part i EØS-aftalen, blandt andet er forpligtet til at sende EFTA-Tilsynsmyndigheden udkast til tekniske forskrifter, således som defineret i ovennævnte retsakt, vedrørende industriprodukter, landbrugsprodukter, levnedsmidler, farmaceutiske produkter og kosmetiske produkter, EFTA-Tilsynsmyndigheden videresender derefter disse udkast til alle de øvrige EFTA-stater og til Europa-Kommissionen.

Den retsakt, der henvises til i EØS-aftalen, bilag II, afsnit XIX, punkt 6, vedrører manglende overholdelse af visse bestemmelser i direktiv 83/189/EØF, særlig kravet om på udkaststadiet at underrette om nationale tekniske forskrifter, der er omfattet af ovennævnte informationsprocedure.

For at gøre den europæiske industri opmærksom på disse udkast til nationale tekniske forskrifter har EFTA-Tilsynsmyndigheden besluttet at offentliggøre en liste over modtagne notifikationer i EØS-afsnittet af og EØS-tillægget til De Europæiske Fællesskabers Tidende.

EFTA-Tilsynsmyndigheden meddeler derfor alle berørte parter, at den vil føre denne beslutning ud i livet med virkning fra 1. august 1994. Offentliggørelsen vil ske ugentligt i EØS-afsnittet af og EØS-tillægget til De Europæiske Fællesskabers Tidende. De offentliggjorte oplysninger vil omfatte sagens nummer (år, nummer, EFTA-stat, hvorfra udkastet kommer), udkastets titel, udløbet af status quo-perioden på tre måneder, inden for hvilken EFTA-Tilsynsmyndigheden og EFTA-staterne kan fremsætte kommentarer (artikel 9, stk. 1, i direktiv 83/189/EØF).

EFTA-Tilsynsmyndigheden mener, at en sådan offentliggørelse vil tjene til at styrke den mekanisme til forebyggelse af nye handelshindringer, som er indført med informationsproceduren i direktiv 83/189/EØF.

Enkeltpersoner eller virksomheder, der på EØS-markedet stilles over for en national teknisk forskrift, vil få mulighed for at forvisse sig om, at denne er vedtaget i overensstemmelse med de gældende procedurer eller, hvis dette ikke er tilfældet, drage de nødvendige konsekvenser af den retsakt, der er nævnt ovenfor i andet afsnit.

Enkeltpersoner eller virksomheder, der er berørt af et notificeret udkast, og som ønsker at få yderligere oplysninger, kan i øvrigt henvende sig til de myndigheder i de enkelte EFTA-stater, som har ansvaret for informationsproceduren.

Det drejer sig om følgende myndigheder:

FINLAND

Kauppa-ja teollisuusministeriö

Kauppaosasto

Aleksanterinkatu 10

FIN-00170 Helsinki

ISLAND

Fjármálaráduneytid

Arnarhvoli

IS-150 Reykjavik

NORGE

Utenriksdepartementet

Box 8114 Dep.

N-0032 Oslo 1

SVERIGE

Kommerskollegium

UB/TBT

Box 1209

S-11182 Stockholm

ØSTRIG

Bundesministerium für Wirtschaftliche Angelegenheiten

Abteilung I/5

Stubenring 1

A-1011 Wien